Länsimetro avataan liikenteelle näillä näkymin syyskuussa. Länsimetro tiedotti testausvaiheen päättyneen.

– Aikataulu on aiempien arvioidemme mukainen. Työt ja testaukset ovat edenneet hyvin ja yhteiskoekäytöt on tehty. Seuraavaksi viranomaiset tekevät omia hyväksyntöjänsä, kertoo Länsimetron hallituksen puheenjohtaja Olli Isotalo.

Metrossa ovat alkaneet viranomaistarkastukset, jotka jatkuvat elokuun alkupäiville asti. Elokuussa varmistuu metroliikenteen avaamisen tarkka ajankohta.

– Tarkka aikataulu riippuu siitä, mitä viranomaistarkastuksissa löytyy. Toki olemme varautuneet siihenkin, että jotain pientä viilattavaa vielä saattaa löytyä. Ne viilaukset ehdimme tehdä tämän aikataulun puitteissa, kertoo Isotalo.

Matkustajaliikenteen alkamisesta päättää puolestaan Helsingin Seudun Liikennekuntayhtymä HSL.

– Siinä on oma varautumisensa: pitää muun muassa olla riittävästi vartijoita ja metronkuljettajia. Meidän arviomme mukaan liikennöinti asiakkaiden kanssa voi tosiaan alkaa syyskuussa. Periaatteessa se voi aikaistuakin, jos kaikki menee hyvin, sanoo Isotalo.

Helsingin Ruoholahdesta Espoon Matinkylään kulkevan Länsimetron piti alun perin avautua jo viime vuoden elokuussa.

Kello 15:57: Täydennetty Länsimetron hallituksen puheenjohtajan kommenteilla.